Virkkalan kirkko

Virkkalan kirkko eli Pyhän Ristin kappeli (ruots. Virkby kyrka/Det Heliga korsets kapell) on evankelis-luterilainen kirkkorakennus Lohjalla, Uudellamaalla. Kirkko kuuluu Lohjan seurakunnalle ja se sijaitsee Virkkalan kaupunginosassa. Suuri osa Lohjan seurakunnan ruotsinkielisestä toiminnasta järjestetään Virkkalan kirkossa. Kirkon ympärillä sijaitsee Virkkalan hautausmaa ja Virkkalan sankarihaudat. Kirkkorakennus on valmistunut vuonna 1953, mutta se on vihitty kirkoksi vasta vuonna 2010.

Historia ja arkkitehtuuri 
Kristillinen traditio Etelä-Lohjalla juontaa juurensa jo 1200-luvulta, kun Tanskan arkkipiispa Andreas Synnesen vieraili läntisellä Uudellamaalla ja kutsui ihmisiä joukkokasteeseen Teutarin kastelähteelle. Paikalle on pystytetty Kastlähteen muistomerkki vapaaehtoisvoimin vuonna 2005.

Virkkalan kirkko, jonka on suunnitellut arkkitehti Mikael Nordenswan valmistui vuonna 1953. Kirkkorakennuksessa sijaitsee kirkkosali, seurakuntasali, vahtimestarin asunto, diakonin vastaanotto, sekä päiväkerhotilat. Ennen kirkon rakentamista vietettiin jumalanpalvelusta Virkkalassa Virkkalan seuraintalolla, jota virkkalalaiset kutsuivat myös "Tikkutaloksi". Seuraintalo tuhoutui tulipalossa vuonna 2019. Vuonna 1940 Lohjan seurakunta osti maa-alueen kirkkoa varten Kyrkstadin kartanolta. Peruskivi muurattiin 1952 ja kirkko valmistui 1953. Lojo Kalkverk Ab - Lohjan Kalkkitehdas Oy lahjoitti suurimman osan kirkon rakennusmateriaaleista. Ensin rakennusta kutsuttiin Virkkalan seurakuntakodiksi ja vasta vuonna 1989 alettiin käyttää nimeä Virkkalan kirkko. Kirkon kirkonkellot vihittiin jouluaattona vuonna 1958.

Kirkon rakentamiseen muiden mukana osallistuivat merkittävästi vuorineuvos Petter Forsström, Kyrkstadin kartanon emäntä Anna Dahlberg, opettaja J. C. Backman, sekä apteekkineuvos Björksten. Monet kirkon rakentamiseen osallistuneista olivat töissä Lohjan kalkkitehtaalla. Vuosina 2009-2010 Virkkalan kirkko remontoitiin täysin. Kun kirkon saneeraus saatiin päätökseen 2010, niin kirkkoherra ja lääninrovasti Kaiku Mäenpää vihki kirkon Pyhän Ristin kappeliksi. Kirkkoa ei oltu ennen vihitty virallisesti kirkoksi.

Esineistö 
Lista Virkkalan kirkon esineistöstä:

 Alttaritaulun on maalannut vuonna 1909 Ali Munsterhjelm ja se siirrettiin Virkkalan kirkkoon Lohjan Pyhän Laurin kirkosta Virkkalan kirkon valmistuttua.
 Lasimaalauksen, joka esittää Jeesusta seimessä, on suunnitellut Karin Mascitti-Slotte ja sen lahjoitti kirkkoon vuorineuvos Forsström.
 Kastemaljan lahjoittivat ilmapuolustuksen Lotat ja Martat. Kastemalja valmistettiin silloisen Kalkkitehtaan ammattikoulun opettajan Knut Kullbergin ohjeistuksessa.
 Alttarin edessä olevan ryijyn ovat kutoneet yhdessä ruotsinkieliset ja suomenkieliset Martat Lohjalla. Mallin ryijyyn piirsivät vuorineuvoksetar Margit Forsström ja käsityön opettaja Asta Jansson.
 Kirkon tuolit on valmistettu Riihimäen keskusvankilassa.
 Kirkon urkuparvella on kahdet urut. Vanhemmat mekanniset urut, Opus 7, on rakentanut urkurakentamo Veikko Virtanen vuonna 1958. Urut lahjoitti vuorineuvos Petter Forsströlm ja ne vihittiin käyttöön 27.4.1958. Uudemmat digiurut on valmistanut Allén vuonna 2011. Molemmat urut ovat täysin käyttökuntoisia.

Lähteet 

Lohjan kirkkorakennukset